# 2018-08-13 ES šalyse prognozuojamas mažesnis žieminių javų derlingumas

ES pasėlių derlingumo prognozių sistemos (toliau – MARS) 2018 m. liepos mėnesio duomenimis, nepalankios meteorologinės sąlygos (didelė sausra ir šiluma) žieminių ir vasarinių javų žydėjimo metu pakenkė jų derlingumui didžiojoje dalyje šiaurinės ir centrinės Europos, įskaitant didžiausias augintojas Vokietiją ir Lenkiją. 2018 m. gausesnis javų derlingumas prognozuojamas Ispanijoje ir ne toks gausus, bet mažiau nukentėjęs nuo nepalankių meteorologinių sąlygų Prancūzijoje. ES šalių bendras vidutinis žieminių javų derlingumas prognozuojamas mažesnis už paskutinių penkerių metų vidurkį.  
MARS analitikai prognozuoja, kad 2018 m. ES šalyse kviečių derlingumas turėtų sudaryti 5,59 t/ha, tai būtų 4,4 proc. mažiau nei praėjusiais metais ir vidutiniškai 2,4 proc. mažiau nei per pastaruosius penkerius metus. Prognozuojama, kad Vokietijoje 2018 m. kviečių derlingumas gali sumažėti iki 7,09 t/ha (-7,2 proc., -11,0 proc.), Lenkijoje – iki 4,27 t/ha (-12,9 proc., -8,7 proc.) ir Prancūzijoje – iki 7,16 t/ha (-1,2 proc., +2,5 proc.).  
Miežių derlingumas 2018 m. Europos Sąjungoje prognozuojamas 4,74 t/ha, kuris būtų 3,1 proc. mažesnis nei 2017 m., ir vidutiniškai 3,3 proc. mažesnis, palyginti su paskutinių penkerių metų vidurkiu. Pavyzdžiui, Vokietijoje miežių derlingumas gali sumažėti iki 6,08 t/ha (-12,3 proc., -12,0 proc.), Lenkijoje – iki 3,08 t/ha (-22,2 proc., -19,0 proc.), Didžiojoje Britanijoje – iki 6,02 t/ha (-1,1 proc., -2,9 proc.).  
MARS analitikai prognozuoja, kad 2018 m. rapsų derlingumas ES šalyse gali sudaryti 2,89 t/ha ir tai būtų 12,2 proc. mažesnis nei praėjusį sezoną bei per pastaruosius penkerius metus. Prognozuojama, kad rapsų derlingumas gali sumažėti Lenkijoje – iki 2,43 t/ha (-19,0 proc., -18,0 proc.), Vengrijoje – iki 2,84 t/ha (-17,4 proc., -10,0 proc.) ir Prancūzijoje iki 3,15 t/ha (-18,0 proc., -8,4 proc.).

Šaltinis: MARS  
Grūdų ir rapsų sektoriaus informaciją parengė D. Pyrantienė, R. Banionienė ir G.Garliauskienė, tel. (8~37) 397 227